19.4.2017 08:10 | Peter Budaj má za sebou neobyčajnú sezónu. Z náhradníka sa stal jednotkou v Los Angeles, kde podával famózne výkony. Klub ho napriek tomu vymenil do Tampy Bay.

Brankár PETER BUDAJ by chcel pokračovať v kariére v tíme Tampy

Na Floride chytal výrazne menej. Bol spoľahlivá dvojka Andrejovi Vasilevskému. Bleskom napriek mohutnému finišu unikol postup do play-off, Budaj má po sezóne, keďže na svetovom šampionáte v Kolíne si ju nepredĺži. Bez zmluvy totiž nechce riskovať prípadné zranenie.

Po výmene do Tampy ste dostali šancu v siedmich stretnutiach. Lightning ušiel postup do play-off o jeden bod. Ako hodnotíte záver sezóny?

„Nebolo príjemné, že nám ušla vyraďovačka len o bod. Keď som prichádzal na Floridu, strácali sme na ôsmeho sedem bodov, napokon to bola dráma až do konca. Mali sme výborný finiš, z posledných desiatich duelov sme vyhrali osem, bodovali v deviatich, ale nestačilo to.”

V Los Angeles ste boli jasná jednotka, po príchode k „bleskom” ste robili dvojku Andrejovi Vasilevskému. Ako ste si zvykali?

„Bola to zmena. Pri výmene som sa rozprával s generálnym manažérom ‚bleskov’ Stevem Yzermanom, vedel som, čo ma čaká. Nebolo to jednoduché, ale bral som to ako fakt.”

Zlomom v závere sezóny bola prehra s Bostonom 0:4.

„Mali sme dlhú sériu víťazstiev, rovnako ako Boston. Obom tímom šlo o všetko. Ten zápas nám nevyšiel. Do každého z posledných desiatich duelov sezóny sme nastupovali s vedomím, že ak prehráme, naše šance na play-off sa prakticky rozplynú. Z posledných 20 možných bodov sme získali sedemnásť a aj tak sme sa do vyraďovačky nedostali. Vidno, ako je liga vyrovnaná.”

fotogaléria peter budaj tampa mar17 Zdroj: Reuters

Nečakali ste, že budete dostávať viac šancí?

„Niekedy som na to pomyslel, ale tréneri verili Andrejovi, ktorý je výborný brankár. Mal množstvo skvelých zákrokov, pozíciu si zastal. Chcel som chytať viac, ale taký je život.”

Rusi Vasilevskij i Nikita Kučerov prisľúbili účasť na majstrovstvách sveta, kde sa stretnú v skupine so Slovenskom. Na čo sa majú naši tešiť?

„Vasi je robustný brankár. V tíme chytal väčšinu zápasov, bude ťažké ho prekonať. Na Kučerova si budú musieť dávať chlapci pozor, špeciálne na širokom klzisku. Je výborný korčuliar s parádnou strelou. Pri presilovkách vyniká jeho rana z prvej z pravej strany. Chalani si budú musieť pozrieť video z jeho akcií. Strelil 40 gólov, v tabuľke strelcov skončil druhý za Crosbym. To hovorí za všetko.”

Prezradíte, kde má Vasilevskij slabé miesto?

„Budem sa rozprávať so zopár chalanmi, ktorí na šampionát pôjdu, čo-to im poviem. Základom bude, nech nikto neprihliada na meno protihráčov. Všetko sú to len ľudia. Každému sa dá dať gól.”

Keď ste opúšťali Los Angeles, strácali Kings na play-off tri body. Napokon zaostali za ôsmym Nashvillom o osem bodov. Sledovali ste záver sezóny „kráľov”?

„Bol som v kontakte s Majom Gáboríkom. Môj odchod z tímu bol nečakaný a zvláštny. Prišiel som však do výbornej organizácie.”

Dalo sa očakávať, že LA odvolá trénera Darryla Suttera?

„V NHL je nepísané pravidlo, že ak sa tím nedostane do play-off, niekto za to musí pykať. Nehovorím, že za to môže tréner, ale zmena musela prísť. Los Angeles má výborný tím, očakávania boli veľké, ale nanaplnili sa.”

fotogaléria Peter Budaj, Tampa Bay Lightning, mar17 Zdroj: TASR

Už sme spomenuli zápasy s Bostonom. V drese Bruins neustále vyniká kapitán Zdeno Chára. Pred časom oslávil štyridsiatku, no podáva výkony ako pred desiatimi rokmi. Čo hovoríte na jeho hru?

„Zdeno Chára je jeden z najpoctivejších hráčov, akých som kedy stretol. Stále na sebe maká, je v neskutočnej forme. Akoby mal stále dvadsaťpäť. Veľa ľudí hovorilo, že už nie je tým, čím býval. Všetkým dokazuje, že sa mýlili.”

V závere sezóny ste nastúpili aj proti Chicagu, kde zažil pamätnú sezónu Marián Hossa. Ako hodnotíte jeho výkony?

„Marián je úžasný hráč, a to nehovorím len preto, že som jeho krajan a kamarát. Vedia to všetci. Pre Chicago je rovnako dôležitý ako Patrick Kane a Jonathan Toews. Je to hráč svetového kalibru, ktorý mieri do Siene slávy.”

Začalo sa play-off. Koho favorizujete?

„Ťažko prognózovať, tímy sú vyrovnané. Prekvapilo ma, že Montreal prehral v úvode série s NY Rangers. Henrik Lundqvist však chytal výborne. Brankári budú kľúčovými postavami. Ak niektorý chytí formu, môže outsider hladko vyradiť favorita.”

Máte čierneho koňa?

„Pittsburgh bude nebezpečný ako vždy. Na západe môže mútiť vodu Anaheim, Chicago bude tradične nebezpečné.”

Keď sa bavíme o budúcnosti. Aká bude vaša? Budete pokračovať v Tampe?

„Mali sme záverečné stretnutia s vedením, dopadli dobre. Mne sa v Tampe páči, cítim sa tu dobre. Rád by som v tíme pokračoval, ale to nezáleží len odo mňa. Budem čakať na ich telefonát.”

fotogaléria peter budaj tampa mar17 Zdroj: Reuters

Skutočnosť, že nemáte zmluvu, je dôvod vašej neúčasti na majstrovstvách sveta?

„Áno. Nemám zmluvu, nechcem sa zraniť, musím si dávať pozor. Cítim sa dobre, ale stať sa môže čokoľvek. Už nemám dvadsaťdva rokov...”

Ako prebiehali vaše telefonáty so zástupcami národného tímu?

„Volal som s generálnym manažérom Róbertom Švehlom. Pred časom aj počas sezóny. Trochu ma zaskočil titulok, že nedvíham telefón. Tak to nebolo. Mal som výstupné testy, navyše, nemám tu dom, som v hoteli. Presúval som sa. Na druhý deň sme sa spojili. Pán Švehla je rozumný chlap, v NHL roky hrával, moje dôvody pochopil. Na jednej strane ma teší, že si na mňa spomenul, ale keďže je situácia aká je, ospravedlnil som sa.”

Brankársky post nebude v našom tíme problémový. Výborné výkony podávajú Hudáček, Laco, Rybár a ďalší. Sledujete ich?

„Samozrejme. Naša brankárska škola šla hore. Mladí chlapci chytajú výborne, ale skvelí sú aj veteráni ako Jano Lašák. To je dobrý impulz voči okolitému hokejovému svetu.”

Na budúcoročnej olympiáde v Pjongčangu sa nepredstavia hráči z NHL. Ako to vnímate?

„Je to rozhodnutie, ktoré nepadlo zo strany hráčov. Na jednej strane chápem majiteľov klubov, ktorí sa boja zranení svojich hviezd, na druhej, olympiáda je najviac, čo hokejisti môžu v reprezentácii zažiť. Smutné rozhodnutie. Trikrát som zažil atmosféru hier, je to neopakovateľné.”

Myslíte si, že viacero hráčov odíde pred sezónou zo zámoria do Európy?

„Ťažko povedať, to je na dlhú diskusiu.”

Je pre vás prioritou dostať zmluvu v NHL, alebo možnosť hrať na olympiáde?

„Olympiáda je niečo úžasné, ale musím sa pozerať na hokej aj tak, že je mojím živobytím. Mám rodinu. Chcem si vybojovať zmluvu a udržať sa v NHL.”

V BOJI O TITUL VERÍ BYSTRICI

Budaj je rodák z Banskej Bystrice. Je dobrý kamarát s Michalom Handzušom, Vladimírom Országhom a Richardom Zedníkom. Teda triom, ktoré bojuje o titul v domácej lige. Prvý z pozície hráča, druhí ako tréneri.

„Chalani to zobrali do svojich rúk a chcú vybojovať titul pre Bystricu. Držím im palce. S Nitrou ich čaká boj, ale mužstvo má kvalitu. Verím, že to zvládnu,” zaprial si Budaj.